*براھوی ءُ بلوچی یکیں راج ءِ دو جتائیں زبان*
#براھوی بلوچانی چَہ #بلوچی ءَ جتائیں زبانے ءُ گالانی دئے ءُ زیر ءَ یا چَہ یک دومی ءَ سانمند بیگ ءَ اَبید ھم دوئیں زبان چَہ دیر ءَ سھرا اَنت کہ دو زبان اَنت.
ما زانشتی بنگپانی سر ءَ راجدوستی جوزگانی رَو ءَ گپ جن اِیں گڑا ما بازیں چیزاں نہ گند اِیں یا پہ زانت گندگ نہ لوٹ اِیں مارا پہ وتیں ترس گْور جن اَنت کہ بہ گندئے چوش مئے راج بھر بیت.
بلے چَہ مئے مارشتانی پھتو بیگ ءَ پیش ابرمی رَنگ ءَ براھوی ءُ بلوچی ھوار کَپتگ اَنت.بلوچاں مزنیں کساسے ءَ سئے جتائیں زباناں (#جدگالی ، براھوی ، بلوچی) گپ جتگ بلے سئے جتائیں بھرانی تہ ءَ بھر نہ بیتگ اَنت .
وھدے کہ ما براھوی ءِ درگت ءَ گپ جن اِیں ما شموش اِیں کہ #بلوچ اَبید چَہ براھوی دگہ زباناں ھم گپ جَن اَنت .#کیتھرانی ءِ درگت ءَ نہ گیش اِتگ کہ جتائیں زبانے یا بلوچی گالوارے ھمے پیم سرائیکی ءُ دگہ زبان ھم ” اڈاپٹڈ ” زبان اَنت ناں کہ بلوچانی زبان. بلے براھوی ءِ کش ءَ جدگالی زبان اُوشت اِیت آ بلوچانی وتی زبان اِنت. بلوچی ءُ سندھی ءِ دَپ کپگ ءَ جوڑ بیتگ کہ مزن پھناتیں بلوچستان ءُ ھرجاھے کہ بلوچ نشتگ اَنت جدگالی ھم کم یا زیاد گْوشگ بیت.
رودرتکی بلوچستان ءَ لسبیلہ ءُ روکپتی بلوچستان ءَ چھبار ءُ دشتیاری ءِ دَمگ ءَ مزنیں کساسے ءَ جدگالی گپ بیت بلے چوش کہ جدگالی زبان دنیگت وانگ ءُ نبیسگ نہ بیگ ءَ اِنت پمیشکا سیاسی جستے جوڑ نہ بیتگ ءُ براھوی گپ جنوکانی سیاسی پُرکاری ءِ انگیز ءَ براھوی ھم دیم ءَ جنز اِتگ ءُ بلوچی ءِ برابری کنگ ءَ اِنت یا ھرکس بلوچی ءِ برابری ءَ اُوشتارین اِیت ئِے.
بلے اگاں ھیرت بہ چار ئے براھوی ءِ اے بستار پہ زوریں بستارے ءُ پہ وتیں ترسے ءِ پیداوار اِنت اَلمی نہ اِنت ما ھر وھدے کہ بلوچی ءِ گپ ءَ جن اِیں گڑا براھوی ءِ درگت ءَ ھم ھمود ءَ گپ بہ جن اِیں. دو جتائیں زبان اَنت آیانی جتائیں ریشگ اَنت پہ واھگ یکجا بوت نہ کن اَنت بلے چوش کہ ھر دو زبان یکیں راج ءِ زبان اَنت یک دومی ءَ بے گْوشگ ءَ سانمند کن اَنت.
ناگمان ءِ رد ءَ داں ” براھوی ءُ بلوچی نزیک مہ یا اَنت اُردو چَہ میان ءَ در نہ کپ اِیت. “
اے گپ ءَ تیوک بلوچستان ءِ چنڈے ءَ نشتگیں بلوچے بہ جنت بلے ناگمان رَنگیں نبشتہ کارے باید مزن پھناتیں بلوچستان ءُ بلوچستان ءَ ڈن بلوچانی آبادیاں ھم سَیل بہ دنت. پہ گوریچانی ءُ روکپتی بلوچستان ءَ اِے گپ ءَ چون گیشوار کن ئے؟
سندھ ءُ ڈیرہ ءِ بلوچانی زبان اُردو ءَ لپاشتگ اَنت یا سندھی ءُ سرائیکی ءَ؟
اُردو زمانگے وانگ ءِ زبان بیتگ، اَگاں ھندوستانی ءُ پاکستانی رسانک ءُ تامر ءُ سوت مہ بوتین اَنت مروچی انگریزی زبان ءَ رودرتکی بلوچستان ءَ آئی ءِ جاہ الکاپی ءَ گیپتگ اَت. زیک پارسی ءِ ھمے بستار بیتگ بلے ھر دوئیں زباناں اِے رِد ءَ بلوچی ءَ تاوان نہ داتگ بلے ھمود ءَ کہ بلوچ وت گوں دگہ راجاں ھوار کپتگ اَنت زبان اِش تَر اِتگ.
براھوی ءُ بلوچی، چوں نزیک بہ یا اَنت؟
یک رندے مردے ءَ کہ زمانگے مئے راھشون اَت گْوشت کہ ” باید بلوچی ءُ براھوی ءِ تہ ءَ ھم آھنگی ودی کنگ بہ بیت چَہ بلوچی ءَ درامدیں گال کشگ بہ بَہ اَنت ءُ آیانی جاہ ءَ براھوی گال مان کنگ بہ بیت. پہ درور: ” آپ ” پارسی گال اِنت باید بلوچ ” دِیر” بہ گْوش اَنت. “
بلے زانشتی رِد ءَ چوش نہ اِنت.بلوچی ایرانی زبان ءِ سیمی مستریں زبان اِنت ءُ براھوی دراوڑی زبانانی کھول ءِ دور سِستگیں زبان اِنت.
زبانانی سیادی ءَ بلوچی ءُ براھوی سیاد نہ اَنت چوش کہ بلوچ براھوی گپ جَن اَنت پمیشکا مزنیں کساسے ءَ بلوچی گال براھوی ءَ ھوار اِنت ءُ براھوی گال ھم بلوچی ءَ ھوار کپتگ بلے چَہ ایشی ءَ اُردو ءِ بالادستی کم نہ بیت پرچا کہ اُردو مئے وانندگاں وتی نبشتاری زبان کرتگ گپ جنگ ءِ زبان وتی جتائیں رَنگے دار اِیت.
وانندگیں مردم باید بلوچی ءُ براھوی بہ نبیس اَنت. شال ءِ ھواروئیں رَبیدگ ءَ ڈن مزن پھناتیں بلوچ چاگرد ءَ وتی رسانک ءِ پِڑ جوڑ بہ کن اَنت. شال ءِ اے ھواروئیں ربیدگ ھم ڈنی مردماں جوڑ کرتگ کہ کمیں کساسے ءَ بیگ ءَ اَبید ھم مئے دانش ءِ راھشون ءُ جھگیری ءَ کنگ ءَ اَنت آیانی دست ءَ وتی واگ پچ گرگی اِنت.
جیڑہ آ نہ اِنت کہ ناگمان گْوش اِیت، تیوک ءَ اِیش اِنت کہ بلوچ بلوچی نبشتہ نہ کنگ ءَ اَنت ھمے پیم لکانی کساس ءَ براھوی گپ جنوکیں بلوچ براھوی نبیسگ ءَ نہ اَنت .ما ھر دوئیں زباناں وتی دْرشان ءِ زبان جوڑ بہ کن اِیں. براھوی گوں براھوی دْروشم ءُ آباں ءُ بلوچی گوں بلوچی رَنگ ءَ. بلے ھر دوئینانی لیکوڑ (اسکرپٹ) یکین بہ بیت.
#کازی_ریھان